KIRJALLINEN KYSYMYS E-1647/01

esittäjä(t): Ilda Figueiredo (GUE/NGL) komissiolle

(12. kesäkuuta 2001)

Aihe: Yritysneuvostot ja irtisanomiset

Kuten muissa EU:n jäsenvaltioissa, Portugalissa suljetaan yrityksiä ja monikansalliset yhtiöt siirtävät toimintojaan Itä-Eurooppaan tai Aasiaan. Tuhannet työntekijät joutuvat työttömiksi, tilapäiset työsuhteet lisääntyvät ja suoraan yrityksistä riippuvaisten alueiden sosioekonomiset kustannukset kohoavat, mikä kyseenalaistaa koko taloudellisen ja sosiaalisen yhteenkuuluvuuden.

Viimeaikaisista tapahtumista tulee Portugalissakin korostetusti esiin englantilaisen Marks & Spencer -yhtiön liikkeiden sulkemisaikeet, J. C. Clarkin ehdotukset satojen työntekijöiden irtisanomiseksi, osakepääomaltaan ranskalaisen Moda Realin, Vesticomin ja englantilaisen Coats & Clarkin liikkeiden sulkeminen. Lisäksi monet monikansalliset sähkötarvikealan yritykset, kuten Delphy ja Indelma, aikovat vähentää toimintojaan. Siemens painostaa Tyco-yhtiötä purkamaan työntekijöittensä sopimukset.

Muistettakoon, että näitä monikansallisia yhtiöitä on useissa tapauksissa tuettu sekä kansallisin että yhteisön varoin ja jatkettu pelkästään yhtiöiden voittoa tavoittelevien etujen palvelemista, mikä vaatii kiireellisiä toimenpiteitä, jotta tällaisen tilanteen jatkuminen estettäisiin.

Pyydän, että komissio ilmoittaa, mihin pikaisiin toimenpiteisiin se aikoo ryhtyä puolustaakseen edellä mainittujen yritysten työntekijöitä.

Anna Diamantopouloun komission puolesta antama vastaus

(3. syyskuuta 2001)

Komissio panee erittäin paljon painoa yritysten uudelleenjärjestelyiden sosiaalisille seurauksille.

Mitä tulee työntekijöiden suojelua yritysten uudelleenjärjestelyiden yhteydessä koskevaan yhteisön nykyiseen lainsäädäntöön, niitä kansallisia säädöksiä sovelletaan ja on noudatettava, joilla pannaan täytäntöön joukko työlainsäädäntöön ja työmarkkinasuhteisiin liittyviä direktiivejä. Näitä ovat erityisesti työntekijöiden joukkovähentämistä koskevan jäsenvaltioiden lainsäädännön lähentämisestä 20. kesäkuuta 1998 annettu neuvoston direktiivi 98/59/EY(1) ja työntekijöiden oikeuksien turvaamista yrityksen tai liikkeen taikka liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä 14. helmikuuta 1977 annettu neuvoston direktiivi 77/187/EY,(2) jota on muutettu 29. kesäkuuta 1998 annetulla neuvoston direktiivillä 98/50/EY.(3)

Koska kyseiset direktiivit on saatettu osaksi kansallista lainsäädäntöä, on jäsenvaltioiden hallinto- ja oikeusviranomaisten asia päättää, onko rikkomisia tapahtunut arvoisan parlamentin jäsenen mainitsemissa tapauksissa.

Komissio on toistuvasti korostanut tarvetta varmistaa, että yritysten uudelleenjärjestelyt tehdään tavalla, jonka sosiaaliset seuraukset ovat hyväksyttävissä. Komissio onkin painottanut, erityisesti uudelleenjärjestelyiden aallon ja lukuisten, lähes päivittäisten sulautumien ja yritysostojen vuoksi, että on kiireellistä vahvistaa työntekijöiden oikeuksia saada tietoa ja tulla kuulluksi.

Tämä oli komission keskeinen motiivi, kun se valmisteli ehdotusta(4) neuvoston direktiiviksi työntekijöille tiedottamista ja heidän kuulemistaan koskevista yleisistä puitteista Euroopan yhteisössä, jota koskevasta yhteisestä kannasta neuvosto pääsi poliittiseen sopimukseen 11. kesäkuuta 2001. Direktiivillä pyritään parantamaan yksittäisissä yrityksissä työskentelevien työntekijöiden oikeutta saada tietoa ja tulla kuulluksi sekä paikkaamaan aukkoja kansallisissa ja yhteisön säädöksissä, jotka koskevat työntekijöille tiedottamista ja heidän kuulemistaan. Direktiivi on yksi konkreettinen vastaus Euroopan kansalaisten tuntemaan huolestuneisuuteen, joka johtuu toistuvista suurisuuntaisista ja yleensä työpaikkojen menetyksiä mukanaan tuoneista yritysten uudelleenjärjestelyistä, sulautumisista ja yritysostoista.

Kun neuvosto ja parlamentti ovat lopulta antaneet direktiivin ja jäsenvaltiot ovat panneet sen täytäntöön, sen avulla taataan vähintään 50 työntekijän yritysten työntekijöille (myös monikansallisten yhtymien toimipisteissä) tietyt perusoikeudet. Näitä ovat oikeus saada tietoa viimeaikaisista ja tulevista tapahtumista yrityksen toiminnassa sekä yrityksen taloudellisesta ja rahoituksellisesta tilanteesta, oikeus saada tietoa ja tulla kuulluksi sellaisissa työpaikkoihin liittyvissä kysymyksissä ja päätöksissä, jotka todennäköisesti johtavat merkittäviin muutoksiin työn organisoinnissa, sekä oikeus tietää, kuinka yritys aikoo järjestää muutokset.

Lisäksi komissio hyväksyi 18. kesäkuuta 2001 vihreän kirjan yritysten sosiaalisesta vastuusta, jossa korostetaan, että uudelleenjärjestelyiden tekeminen sosiaalisesti vastuullisella tavalla edellyttää kaikkien niiden osapuolten etujen tasapainottamista, joihin muutokset ja päätökset vaikuttavat.

Sosiaalisessa toimintaohjelmassaan(5) komissio ehdotti teollisen muutoksen seurantajärjestelmän perustamista Dublinissa toimivan Euroopan elin- ja työolojen kehittämissäätiön yhteyteen. Tukholman Eurooppa-neuvosto hyväksyi ehdotuksen ja totesi, että seurantajärjestelmä olisi perustettava pikimmiten. Seurantakeskuksen ohjauskomitean ensimmäinen kokous pidettiin 6. kesäkuuta 2001, ja avajaistapahtuma järjestetään 23. lokakuuta 2001.

Euroopan on kohdattava yritysten uudelleenjärjestelyt jotka voivat auttaa kohentamaan kilpailukykyä ja lisäämään talouskasvua ja sen sosiaaliset seuraukset yhdistämällä innovaatiokyky sosiaaliseen yhteenkuuluvuuteen ja parantamalla kykyä hallita muutoksia. Komissiolla on edellä kuvatun kaltainen kattava toimintalinja, jossa pyritään parantamaan yhteisön kykyä ennakoida ja hallita muutoksia Dublinin säätiön avulla, luomaan oikeudelliset keinot työntekijöiden suojelemiseksi riittävästi uudelleenjärjestelyissä ja kehittämään yritysten sosiaalista vastuuta.

(1) EYVL L 225, 12.8.1998.

(2) EYVL L 61, 5.3.1977.

(3) EYVL L 201, 17.7.1998.

(4) KOM(98) 612 lopullinen.

(5) KOM(2000) 379 lopullinen.